Kražių herbas

Kražių herbas – pagrindinis Kražių miestelio ir Kražių seniūnijos (Kelmės rajono savivaldybė) heraldikos atributas.

 Aprašas 

Herbo mėlyname lauke demonstruojantis sparnus sidabriniais šarvais arkangelas Mykolas, laikantis dešinėje rankoje pakeltą sidabrinį kalaviją su auksine rankena, kairėje – auksines svarstykles, raišteliai juodi. Arkangelo kūnas natūralios spalvos plaukai juodi, ant krūtinės dvi aukso juostos, primenančios Andriejaus kryžių. Po kojomis juodas ant nugaros gulintis velnias su sidabriniais ragais.

 Simbolika 

Kražių vietovę bene labiausiai išgarsino XIX a. pabaigos įvykiai. Rusijos carui Aleksandrui III 1893 m. įsakius nugriauti Kražių benediktinų bažnyčią ir vienuolyną, gyventojai pasipriešino, nes jų prašymo bažnyčią paversti parapine, rusų valdžia nepaisė. Lapkričio 21 d. įvyko susirėmimas tarp tikinčiųjų ir Kauno gubernatoriaus atsivestų policininkų bei žandarų. Tik rytojaus dieną, kai gubernatoriui į pagalbą atskubėjo Dono kazokų III pulko trys šimtinės, pasipriešinimas buvo palaužtas. Per susirėmimus ir egzekuciją žuvo 9 žmonės, apie 50 buvo sužeista, keli šimtai tardyta, 35 nuteisti kalėti. Šiuos įvykius amžininkai praminė Kražių skerdynėmis. Rusijos veiksmus pasmerkė pasaulio visuomenė. Būtent tai ir paskatino Kražių herbe pavaizduoti kovotoją su blogiu arkangelą Mykolą, pamynusį kazkoką primenantį velnią. Juo labiau, kad čia anksčiau stovėjo parapinė Kražių šv. Mykolo arkangelo bažnyčia, išliko arkangelo Mykolo paveikslas.

 Istorija 

Lietuvos Respublikos Prezidentas herbą 1993 m. kovo 4 d. patvirtino dekretu Nr. 10. Herbo etalono autorius – dailininkas Agnius Tarabilda.

 Šaltiniai 

Kategorija:Kražiai
Kategorija:1993 m. patvirtinti Lietuvos gyvenviečių herbai
Kategorija:Kelmės rajono savivaldybės gyvenviečių herbai
Kategorija:Lietuvos miestelių herbai